钦定古今图书集成/明伦汇编/闺媛典/第326卷 > 寡妇赋 丁廙
## 钦定古今图书集成/明伦汇编/闺媛典/第326卷 > 寡妇赋 丁廙

“惟女子之有行，固历代之彝伦。辞父母而言归，奉君
子之清尘。如悬萝之附松，似浮萍之托津。何性命之
不造，遭世路之险迍。荣华晔其始茂，所恃奄其徂泯。
静闭门以却扫，魂孤茕以穷居。刷朱扉以白垩，易元
帐以素帏。含惨悴以何诉，抱弱子以自慰。时翳翳以
东阴，日亹亹以西坠。鸡敛翼以登栖，雀分散以赴肄。”
还空床以下帷，拂衾褥以安寐，想逝者之有凭，因宵
夜之髣髴，痛存殁之异路，终窈漠而不至，时荏苒而
不留，将迁灵以大行，驾龙轜于门侧，设祖祭于前廊，
彼生离其犹难，矧永绝而不伤，自衔恤而在疚，履冰
冬之四节，风萧萧而增劲，寒懔懔而弥切，霜凄凄而
夜降，水溓溓而晨结，瞻灵宇之空虚，悲屏幌之徒设。
仰皇天而叹息，肠一日而九结。惟人生于世上，若驰
骥之过棂。计先后其何几？亦同归乎幽冥。